ΕΡΤ1 – Ενημερωτικό σημείωμα προγράμματος

Σας ενημερώνουμε ότι από την ΤΕΤΑΡΤΗ 26 ΑΥΓΟΥΣΤΟΥ έως και την ΠΑΡΑΣΚΕΥΗ 4 ΣΕΠΤΕΜΒΡΙΟΥ 2026, καθημερινά στις 21:00, προγραμματίστηκε στην ΕΡΤ1 σε επανάληψη διπλό επεισόδιο του πρώτου κύκλου της ψυχολογικής σειράς μυστηρίου «Κάνε ότι κοιμάσαι» Κ12 WEBTV ERTflix.
Γενική υπόθεση:  Ο Νικόλας (Σπύρος Παπαδόπουλος), ένας χαρισματικός καθηγητής λυκείου βλέπει τη ζωή του να διαλύεται βίαια και αναπάντεχα. Στη διάρκεια μιας έντονης κρίσης στον γάμο του, ο Νικόλας εμπλέκεται ερωτικά, για μια νύχτα, με τη Βικτωρία (Έμιλυ Κολιανδρή), μητέρα ενός μαθητή του, ο οποίος εμφανίζει προβλήματα συμπεριφοράς. Λίγες ημέρες αργότερα, η σύζυγός του Ευαγγελία (Μαρίνα Ασλάνογλου) δολοφονείται στη διάρκεια μιας ένοπλης ληστείας στο ίδιο τους το σπίτι και η κόρη του Νάσια (Γεωργία Μεσαρίτη) μεταφέρεται σε κρίσιμη κατάσταση στην εντατική.
Αντιμέτωπος με την οικογενειακή τραγωδία, αλλά και την άγρια και παραβατική πραγματικότητα του περιθωριοποιημένου σχολείου στο οποίο διδάσκει, ο Νικόλας προσπαθεί να ξετυλίξει ένα κουβάρι μυστικών και ανατροπών, για να μπορέσει να εντοπίσει τους εγκληματίες και να αποκαλύψει μια σκοτεινή συνωμοσία σε βάρος του.
Στο πλευρό του βρίσκεται μια «ασυνήθιστη» αξιωματικός της ΕΛ.ΑΣ., η Άννα (Νικολέτα Κοτσαηλίδου), ο επίμονος προϊστάμενός της Κωνσταντίνος (Δημήτρης Καπετανάκος) και μια ολόκληρη τάξη μαθητών, που βλέπει στο πρόσωπό του έναν εμπνευσμένο καθοδηγητή.
Η έρευνα αποκαλύπτει μια σειρά από αναπάντεχες ανατροπές που θα φέρουν τον Νικόλα σε σύγκρουση με τον σεσημασμένο τοκογλύφο Ηλία Βανδώρο (Τάσος Γιαννόπουλος) και τον επικίνδυνο κόσμο της νύχτας που αυτός εκπροσωπεί, αλλά και με μία συμμορία, η οποία μελετά τα θύματά της σε βάθος μέχρι να τα εξοντώσει.
Σενάριο: Γιάννης Σκαραγκάς
Σκηνοθεσία: Αλέξανδρος Πανταζούδης, Αλέκος Κυράνης
Διεύθυνση φωτογραφίας: Κλαούντιο Μπολιβάρ, Έλτον Μπίφσα
Σκηνογραφία: Αναστασία Χαρμούση
Κοστούμια: Ελίνα Μαντζάκου
Πρωτότυπη μουσική: Γιάννης Χριστοδουλόπουλος
Μοντάζ : Νίκος Στεφάνου
Οργάνωση Παραγωγής: Ηλίας Βογιατζόγλου, Αλέξανδρος Δρακάτος
Παραγωγή: Silverline Media Productions Α.Ε.
Παίζουν οι ηθοποιοί: Σπύρος Παπαδόπουλος (Νικόλας Καλίρης), Έμιλυ Κολιανδρή (Βικτωρία Λεσιώτη), Φωτεινή Μπαξεβάνη (Μπετίνα Βορίδη), Μαρίνα Ασλάνογλου (Ευαγγελία Καλίρη), Νικολέτα Κοτσαηλίδου (Άννα Γραμμικού), Δημήτρης Καπετανάκος (Κωνσταντίνος Ίσσαρης), Βασίλης Ευταξόπουλος (Στέλιος Κασδαγλής), Τάσος Γιαννόπουλος (Ηλίας Βανδώρος), Γιάννης Σίντος (Χριστόφορος Στρατάκης), Γεωργία Μεσαρίτη (Νάσια Καλίρη), Αναστασία Στυλιανίδη (Σοφία Μαδούρου), Βασίλης Ντάρμας (Μάκης Βελής), Μαρία Μαυρομμάτη (Ανθή Βελή), Αλέξανδρος Piechowiak (Στάθης Βανδώρος), Χρήστος Διαμαντούδης (Χρήστος Γιδάς), Βίκυ Μαϊδάνογλου (Ζωή Βορίδη), Χρήστος Ζαχαριάδης (Στράτος Φρύσας), Δημήτρης Γεροδήμος (Μιχάλης Κουλεντής), Λευτέρης Πολυχρόνης (Μηνάς Αργύρης), Ζωή Ρηγοπούλου (Λένα Μιχελή), Δημήτρης Καλαντζής (Παύλος, δικηγόρος Βανδώρου), Έλενα Ντέντα (Κατερίνα Σταφυλίδου), Καλλιόπη Πετροπούλου (Στέλλα Κρητικού), Αλέξανδρος Βάρθης (Λευτέρης), Λευτέρης Ζαμπετάκης (Μάνος Αναστασίου), Γιώργος Δεπάστας (Λάκης Βορίδης), Ανανίας Μητσιόπουλος (Γιάννης Φυτράκης), Χρήστος Στεφανής (Θοδωρής Μπίτσιος).
Τετάρτη 26/8/2026, στις 21:00
Επεισόδιο 1ο (Ε): Ο Νικόλας είναι ο αγαπημένος φιλόλογος σε ένα περιθωριακό λύκειο. Η βίαιη ληστεία σε ένα γειτονικό σπίτι δημιουργεί ένταση στην ήδη κλονισμένη σχέση του με τη σύζυγο και την κόρη του. Η αστυνόμος, που έχει αναλάβει τη σειρά των αντίστοιχων ληστειών, επιμένει στην υπόθεση αυτή. Στο σχολείο οι γονείς δύο εφήβων με παραβατική συμπεριφορά ζητούν την απομάκρυνσή του, προσπαθώντας να ελαφρύνουν τους γιους τους από τις αξιόποινες πράξεις τους για την κακοποίηση κάποιου συμμαθητή τους. Ο Νικόλας μοιάζει έτοιμος να αντιμετωπίσει οποιοδήποτε μέτωπο. Ποιο θα είναι, όμως, το μεγάλο λάθος που θα κάνει;
Επεισόδιο 2ο (Ε): Ο Νικόλας έχει κάνει έρωτα με τη μητέρα ενός αγαπημένου του μαθητή. Ή τουλάχιστον έτσι πιστεύει, πριν μάθει ότι οι γονείς αυτού του μαθητή έχουν σκοτωθεί προ πολλού σε αυτοκινητικό δυστύχημα. Γεμάτος ενοχές, αλλά και απορία για την ταυτότητα της γυναίκας, με την οποία απάτησε για πρώτη φορά τη σύζυγό του, ο Νικόλας αποφασίζει να το αποσιωπήσει και να κρύψει απ’ όλους την αλήθεια. Δεν θα προλάβει, όμως, να τον βασανίσει για πολύ, επειδή το κακό παραμονεύει ήδη κι έχει βάλει στόχο τη γυναίκα και την κόρη του.



Πέμπτη 27/8/2026, στις 21:00
Επεισόδιο 3ο (Ε): Ο Νικόλας καταρρέει από την οικογενειακή τραγωδία και νοσηλεύεται. Μοναδικό στήριγμά του οι φίλοι και οι αγαπημένοι μαθητές του. Την ίδια ώρα, η κόρη του δίνει τη δική της μάχη στην εντατική. Η Άννα προσπαθεί να εστιάσει την έρευνα της Αστυνομίας στο βίντεο από το εσωτερικό κύκλωμα ασφαλείας, που δείχνει με λεπτομέρειες τη δολοφονία της συζύγου του Ευαγγελίας από τους αδίστακτους ληστές. Ποιος, όμως, είδε τους ληστές να μπαίνουν στο σπίτι; Τι ακριβώς συνέβη εκείνα τα κρίσιμα λεπτά;
Επεισόδιο 4ο (Ε): Η Αστυνομία υποπτεύεται ότι εμπλέκεται ολόκληρη συμμορία στην τραγική υπόθεση ληστείας και δολοφονίας της οικογένειας του Νικόλα. Η Άννα τού ζητάει να θυμηθεί τις λεπτομέρειες από την καθημερινή τους ζωή τις τελευταίες εβδομάδες πριν τη ληστεία. Υποπτεύεται ότι η σύζυγος του Νικόλα είχε ορισμένα μυστικά που η οικογένειά της αγνοούσε. Ποιοι, όμως, γνωρίζουν για αυτά τα καλά κρυμμένα μυστικά; Ποια η σχέση της Ευαγγελίας με τον τοκογλύφο, ο οποίος απείλησε τον Νικόλα για την αποβολή του γιου του; Ποια είναι η συμμαθήτρια της κόρης του, που τον παρακολουθεί;
Παρασκευή 28/8/2026, στις 21:00
Επεισόδιο 5ο (Ε): Ο Νικόλας προσπαθεί να ανακαλύψει τα μυστικά της γυναίκας του και αν αυτά της στοίχισαν τη ζωή. Περνάει όλο και περισσότερο χρόνο στην Εντατική, ελπίζοντας ότι η κόρη του θα συνέλθει από το κώμα. Ο τοκογλύφος που δάνεισε στην Ευαγγελία καταθέτει ως ύποπτος για πιθανή εμπλοκή στη ληστεία και στον φόνο της. Δεν μπορεί να εξηγήσει πώς βρέθηκε το κινητό του θύματος στον κήπο του. Ούτε η συμμορία όμως των ληστών μπορεί να το εξηγήσει αυτό, κάτι που αρχίζει και δημιουργεί τριγμούς στις σχέσεις της ομάδας. Ο Μάκης αρχίζει και γίνεται επιθετικός στο σχολείο, έχοντας βάλει στόχο τους δύο μαθητές που τον κακοποιούσαν. Ποιους εμπλέκει η φωτογραφία που προσκομίζει κρυφά ο τοκογλύφος στην υπαστυνόμο; Τι κρύβει από τον Νικόλα η συμμαθήτρια της κόρης του;
Επεισόδιο 6ο (Ε): Ο Νικόλας ανακαλύπτει τον εραστή της γυναίκας του, ο οποίος τη συμβούλευε οικονομικά πριν τον φόνο της. Εκείνος ισχυρίζεται ότι η γυναίκα του ετοιμαζόταν να εξοφλήσει κάποια δάνεια με τα χρήματα που δανείστηκε, αλλά για κάποιο λόγο δεν τα είχε μεταφέρει στην τράπεζά τους. Η βία μεταξύ των παιδιών στο σχολείο του Νικόλα μπορεί να έχει σταματήσει, αλλά οι συγκρούσεις εντείνονται. Ο Μάκης εκβιάζει τον μαθητή που του έκανε μπούλινγκ με ένα επικίνδυνο βίντεο, που αποδεικνύει ότι συνεργάστηκε με τον δικηγόρο του τοκογλύφου για να τον ενοχοποιήσουν. Ποια σχέση έχει ο Ίσσαρης με τον συνεργάτη του τοκογλύφου και πώς θα αντιδράσει, όταν μάθει ότι η υπαστυνόμος και υφιστάμενη του τον παρακολουθεί;

Δευτέρα 31/8/2026, στις 21:00
Επεισόδιο 7ο (Ε): Η συμμαθήτρια της Νάσιας αποκαλύπτει στον Νικόλα ότι η κόρη του προσπαθούσε να τη βοηθήσει με κάποιον άγνωστο που την εκβίαζε. Ο Βανδώρος προσκομίζει στοιχεία στην Άννα για να της αποδείξει ότι ο συνεργάτης της προσπαθεί να τον ενοχοποιήσει, κάτι που προκαλεί ένταση στη σχέση της Άννας με τον Ίσσαρη. Ο Χρήστος, παρά την πίεση της καθηγήτριάς του, δεν μπορεί να αποκαλύψει σε κανέναν στο σχολείο ποιος τον χτύπησε. Ποιο θανάσιμο μυστικό κρύβει; Τι θα αποδείξει το βίντεο που θα ανασύρει η αστυνομία από το κινητό της Νάσιας; Τι είναι αυτό που δεν του είπε η συμμαθήτρια της κόρης του;
Επεισόδιο 8ο (Ε): Τα μέλη της συμμορίας που σκότωσαν τη γυναίκα του Νικόλα, αρχίζουν να τρώγονται μεταξύ τους, προσπαθώντας να καταλάβουν γιατί δεν βρήκαν τα χρήματα που περίμεναν να βρουν. Η Σοφία αποκαλύπτει στον Νικόλα ότι η γυναίκα του γνώριζε προσωπικά τον Βανδώρο. Ποια είναι η σχέση του Ίσσαρη με τον δικηγόρο τού τοκογλύφου και γιατί γνωρίζει τόσες πληροφορίες για τη γυναίκα του Νικόλα; Τι θα κάνει ο Νικόλας όταν παρακολουθήσει τη Βικτωρία στο ξενοδοχείο με το νέο της θύμα;
Τρίτη 1/9/2026, στις 21:00
Επεισόδιο 9ο (Ε): Ο Νικόλας βλέπει το τελευταίο θύμα της συμμορίας και δέχεται απειλές από τον Μιχάλη. Σίγουροι ότι ο Νικόλας θα ειδοποιήσει την Αστυνομία, τα μέλη της συμμορίας αποφασίζουν να παγώσουν τη δράση τους και να εξαφανιστούν. Οι σχέσεις τους αρχίζουν να γίνονται επιθετικές. Η Άννα προσπαθεί να μάθει από τον Ίσσαρη για τη σχέση του με τη γυναίκα του Νικόλα, πριν σκοτωθεί. Ποιο μυστικό φοβάται να αποκαλύψει η συμμαθήτρια της Νάσιας; Ποια η σχέση των κοριτσιών με τη συμμορία, πριν από την αιματηρή ληστεία;
Επεισόδιο 10ο (Ε): Ο Νικόλας κατηγορεί τον Χριστόφορο για τον βιασμό της Νάσιας το βράδυ που την άφησε να βγει χωρίς να τους το πει. Ο Ίσσαρης κατηγορεί την Άννα ότι έχει συνδεθεί προσωπικά με την υπόθεση του Νικόλα. Η Σοφία προσπαθεί μέσα από τις πρόβες μιας θεατρικής παράστασης να συμφιλιώσει τους μαθητές. Ο πρώην εραστής της Ευαγγελίας δείχνει στον αδελφό της μια φωτογραφία που αποδεικνύει τη γνωριμία της με τον αστυνόμο και τον δικηγόρο του Βανδώρου. Γιατί είχε μπει η Ευαγγελία στο γειτονικό σπίτι πριν τη σκοτώσουν; Τι ανακαλύπτει η ιδιοκτήτρια;


Τετάρτη 2/9/2026, στις 21:00
Επεισόδιο 11ο (Ε): Σε μια συμπλοκή του με την καθηγήτρια του γιου του, ο Βανδώρος γίνεται βίαιος και τη χτυπάει με αποτέλεσμα η Σοφία να αμυνθεί. Η Σοφία δεν θέλει να εμπλέξει την Αστυνομία, αλλά όταν το περιστατικό γίνεται γνωστό, προκαλεί βίαιες αντιδράσεις μεταξύ των μαθητών. Ο Στάθης πέφτει θύμα ξυλοδαρμού, ως εκδίκηση για τον πατέρα του. Πόσο έχει πλησιάσει ο Νικόλας τη μυστηριώδη γυναίκα της συμμορίας; Τι σοκάρει την Μπετίνα όταν παρακολουθεί κρυφά την κόρη της σε μια έξοδό της;
Επεισόδιο 12ο (Ε): Ο Βανδώρος καταφέρνει να αναστατώσει την Αστυνομία με μία αποκάλυψή του σχετικά με τον Νικόλα και τη σύζυγό του. Η Άννα είναι στα ίχνη του μαθητή που προκάλεσε τις βίαιες συγκρούσεις στο σχολείο με αφορμή τη στάση του Βανδώρου. Ο Νικόλας προσπαθεί να κατευνάσει τις εντάσεις στους μαθητές του. Υποπτεύεται ότι η κόρη του κάλυπτε τη μητέρα της, γνωρίζοντας το σκοτεινό μυστικό της. Η ανησυχία πλέον έχει αρχίσει και διαλύει τα μέλη της συμμορίας. Ποιον αναπάντεχο σύμμαχο θα βρει η Βικτόρια;
Πέμπτη 3/9/2026, στις 21:00
Επεισόδιο 13ο (Ε): Ο Νικόλας είναι αντιμέτωπος με επικίνδυνες ισορροπίες μέσα στην ίδια του την τάξη. Η Βικτωρία φοβάται ότι θα προδοθεί και προσπαθεί να συνθηκολογήσει με τους λάθος ανθρώπους. Η Ζωή κινδυνεύει ακόμα από τα σκοτεινά της μυστικά. Ποια είναι η μυστική συμφωνία που κάνει με έναν μαθητή του Νικόλα ο Ίσσαρης; Ποιος αναπάντεχος εχθρός πλησιάζει τον Βανδώρο;
Επεισόδιο 14ο (Ε): Ο Νικόλας αρχίζει να καταλαβαίνει ότι η κόρη του δεν θα βγει ποτέ από την εντατική. Η συμμορία αρχίζει να διαλύεται σε επιμέρους συμμαχίες και τα μαχαίρια βγαίνουν επικίνδυνα. Ο Παύλος μαθαίνει ότι πρώην υπάλληλος του Βανδώρου αποτελεί μέλος της σπείρας των ληστών. Ποια η σχέση της συμμαθήτριας της Νάσιας με έναν από τους ληστές; Ποιο μυστικό συνδέει μια καθηγήτρια με τον Βανδώρο; Τι αγνοεί ο Νικόλας για το δάνειο της γυναίκας του;




Παρασκευή 4/9/2026, στις 21:00
Επεισόδιο 15ο (Ε): Ο Στάθης συνέρχεται στο νοσοκομείο. Η Βικτόρια αρνείται να συνεργαστεί με τον Στράτο κι εκείνος την καρφώνει στον Μηνά. Του λέει ότι είναι ύποπτη και ότι δεν ξέρουν τίποτα για εκείνη. Ο Βανδώρος ζητάει τη βοήθεια του Νικόλα ως προς τον γιο του. Τι ανακαλύπτει ο Λάκης για την κόρη του; Ποιο ακόμα κακό θα συμβεί στον Νικόλα;
Επεισόδιο 16ο (Ε): Ο Νικόλας απελπίζεται με την κατάσταση της κόρης του στην Εντατική. Ο Ίσσαρης υποπτεύεται ότι ο Νικόλας τους κρύβει σημαντικές πληροφορίες και ζητάει από την Άννα να το εξακριβώσει. Ποια ήταν η μυστική δράση της Νάσιας; Τι σκοπεύει να κάνει με το παράνομο όπλο που αγόρασε ο Χριστόφορος; Ποια τεράστια έκπληξη τους περιμένει όλους;
